钦定古今图书集成/理学汇编/学行典/第227卷 > 《孝感录序》前人
## 钦定古今图书集成/理学汇编/学行典/第227卷 > 《孝感录序》前人

《传》曰：“孝弟之至，通于神明。”天与人相去邈矣。然人心
者，神明所舍，而感应之机在焉。当其至感之际，有非
智力所能及者。今观孝子孙庸之事，得不为之兴慨
乎！庸滁人，字允良。昔其父景和之行役也，庸犹在母
腹。生始六月，而父客死广西之南宁。甫三岁，母氏见
背鞠于祖父母。未几，祖父母没，则依季父母。弱冠俾
婿于同郡朱氏，每痛失怙之早，而未知所在，与人言，
辄呜咽不自休。及季父卒，归承家祀，乃得见其父死
信于故箧，即大恸，几陨绝。庸家素贫，向往虽未克，而
其心未尝一日不在南宁也。正统己未春，忽梦至厅
事，有持公牒示之者，上有父名，旁书“城西关学边”五
字。既寤，以为神灵告我也，遂与家人诀别，曰：“不得父
骸骨，誓不还。”乃服练，茹淡草，行路宿，自冬徂春，始至
其境。至城西关询问，果有学宫故址。往视之，忽隔岸
有鹊，自草中惊噪而去。于是结茅其侧，且刺血写哀，
遍告樷祠，日夜号哭，闻者为之悲酸。复披发哀诉，环
历诸家，寻有二老妪来，指瘗所即鹊起处，遂白所司。
既得骸骨，或谓当血渗之用，其言信，乃具椟负之以
归。卜地滁南旦子冈，复庐墓三年。郡大夫上其事于
朝，命未下，而吾友太仆少卿王君希仁来自滁阳，为
余道其事，且以其姻属谢敬氏所辑诗文曰《孝感录》
者，需言序首简。尝论自昔忠臣孝子，方其平时，不过
循职守分，以尽其在己者而已，岂有意于标奇立伟
以惊“世骇俗哉？及其临危蹈变，惟知尊在君父，故其
赫然之志，霄汉可凌也，梦泽可吞也；河海之大，可以
徒涉；而虎兕之猛，可以赤手而搏也。”宁知其有诗哉？
呜呼！若庸之焦形瘵思，视万里天涯如在咫尺，众不
堪其劳苦，而神相天助以成其孝也，其立志何如耶？
然则《斯录》之传，宜与古人争辉于不朽，尚奚以余言
为哉。